雪晚望懷子充宗弟
作者：李彭
朝代：宋

paragraphs: 歸雲度山椒，木末留夕照。
聮翩銜尾鴉，不復明楚調。
安知牛尻沒，便出豐年笑。
南阮有偉人，領略造意表。
端憂突不煙，岑寂有餘妙。
簡遠到安豐，邁往同逸少。
頗教弟子員，鉛槧發清奥。
誰可相推轂，僅自免鐫譙。
閱月不傳音，柴門跡如掃。
藜床還睡債，癭杯敦夙好。
爲君短長吟，扶笻送飛鳥。